เอสเอ็มอีกู้สนั่น
กสิกรมองเลือกตั้งหนุน3ธุรกิจไตรมาสแรกพุ่งหนุนปีนี้โต12%
21 ส.ค. 2554

กสิกรมองเลือกตั้งหนุน3ธุรกิจไตรมาสแรกพุ่งหนุนปีนี้โต12%
เลือกตั้งดันสินเชื่อเอสเอ็มอี “กสิกรไทย” พุ่ง ลูกค้า ธุรกิจรับเหมาก่อสร้าง เกษตร ขนส่ง และบริการได้อานิสงส์
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า สถานการณ์เศรษฐกิจในช่วง 2 เดือนก่อนการเลือกตั้งใหม่วันที่ 3 ก.ค. 2554 น่าจะส่งผลดีต่อลูกค้าของธนาคาร โดยเฉพาะธุรกิจขนาดกลางและขนาดย่อม หลังจากที่รัฐบาลได้เบิกจ่ายงบประมาณลงทุนไปแล้ว 1.1 แสนล้านบาท โดยคาดว่าลูกค้าเอสเอ็มอีของธนาคาร 36% ของฐานสินเชื่อรวมได้อานิสงส์ครอบคลุมธุรกิจรับเหมาก่อสร้าง ธุรกิจเกษตร ขนส่ง และบริการ
“นโยบายของรัฐบาลจะส่งผลดีต่อธุรกิจเอสเอ็มอี 3.7 หมื่นล้านบาท แบ่งเป็น 3 ธุรกิจ ได้แก่ ธุรกิจเกษตร เพราะมีเรื่องประกันราคาสินค้า ธุรกิจสาธารณสุข สังคม และการศึกษา เช่น โครงการบ้านหลังแรก การพัฒนากีฬาตำบล และธุรกิจที่เป็นโครงสร้างพื้นฐานของประเทศ เช่น โครงการระบบขนส่งมวลชน” นายปกรณ์ กล่าว




นอกจากนั้น ธุรกิจที่จะได้รับประโยชน์เต็มๆ คือกลุ่มโรงพิมพ์และสื่อโฆษณา ซึ่งธนาคารกสิกรไทยมีลูกค้าประมาณ 1.4% ของฐานสินเชื่อเอสเอ็มอี หรือคิดเป็นสินเชื่อประมาณ 5,600 ล้านบาทก็ได้ประโยชน์เช่นกัน
รองกรรมการผู้จัดการ ธนาคารกสิกรไทย กล่าวว่า ช่วงไตรมาสแรกปีนี้ธนาคารกสิกรไทยอนุมัติสินเชื่อให้กับลูกค้าเอสเอ็มอีไปแล้ว 6 หมื่นล้านบาท ในจำนวนนี้คาดว่าลูกค้าจะมีการทยอยเบิกใช้ 2.5 หมื่นล้านบาท ในเดือน พ.ค.มิ.ย. ซึ่งเป็นช่วงใกล้การเลือกตั้ง
“สินเชื่อเอสเอ็มอีทั้งปีจากเดิมที่ตั้งเป้ารวม 8-10% น่าจะเพิ่มเป็น 12% เพราะครึ่งปีแรกสินเชื่อเอสเอ็มอีโตแล้วไม่น่าต่ำกว่า 6% โดยเฉพาะการเบิกใช้ในช่วงเดือน พ.ค.มิ.ย.นี้ ที่จะช่วยให้สินเชื่อเพิ่ม” นายปกรณ์ กล่าว
สาเหตุที่ครึ่งปีแรกสินเชื่อเอสเอ็มอีของธนาคารเติบโตได้ดี เพราะทำการตลาดเชิงรุก มีการรีไฟแนนซ์ลูกค้ามาจากธนาคารอื่น 30-40% ผลพวงจากโครงการไทยเข้มแข็งและการส่งออกที่มีการเติบโต โดยเฉพาะไตรมาสแรกมูลค่าการนำเข้าและส่งออกคิดเป็นประมาณ 9 หมื่นล้านบาท เติบโตจากช่วงเดียวกันปีก่อนถึง 30%
ล่าสุด ธนาคารได้ร่วมมือกับกรมพัฒนาธุรกิจการค้าและสมาคมแฟรนไชส์และไลเซนส์ พัฒนาความร่วมมือในการสนับสนับสนุนแฟรนไชส์แบบครบวงจร ผ่านบริการ KSME Franchise Credit โดยมีเป้าหมายที่จะสนับสนุนสินเชื่อทั้งแบบที่ไม่มีหลักประกันและลดหย่อนการผ่อนชำระจำนวน 1,500 ล้านบาท
นอกจากนั้น ยังมีแผนสนับสนุนเงินทุนสำหรับแฟรนไชส์อื่นๆ ที่ยังไม่ได้เข้าร่วมโครงการ เพื่อให้กลุ่มดังกล่าวสามารถขยายตลาดและพัฒนาธุรกิจให้เติบโต 1,500 ล้านบาท รวมวงเงินทั้งสิ้น 3,000 ล้านบาท โดยตั้งเป้ามีบริษัทผู้ให้สิทธิแฟรนไชส์สามารถพัฒนาจนเข้าร่วมโครงการในปี 2555 เพิ่มเป็น 60 ธุรกิจ และ 83 ธุรกิจในปี 2556